অত্যাচারী সরকারের বিরুদ্ধে সংগ্রাম চালিয়ে যাবে বিএনপি  সরকারের অগণতান্ত্রিক আচরণের বিরুদ্ধে আগামীকাল নতুন কর্মসূচি ঘোষণা করবে বিরোধী দল বিএনপি। গতকাল বিকালে নয়াপল্টনে দলের কেন্দ্রীয় কার্যালয়ে আয়োজিত সংবাদ সম্মেলনে এ কথা জানান দলের ভারপ্রাপ্ত মহাসচিব মির্জা ফখরুল ইসলাম আলমগীর। তিনি বলেন, সরকার মিছিলে হামলা-মামলাসহ ভ্রাম্যমাণ আদালতের অবৈধ  ব্যবহার অব্যাহত রেখেছে। তার ওপর নতুন করে রোবট বাহিনী নামে একটি গ্রেপ্তারকারী বাহিনীকে সরকার মাঠে নামিয়েছে। এটা করা হচ্ছে জনগণের কাছে তাদের প্রতারণা ও ভেল্কিবাজির চরিত্র আড়াল করতে। তাই এ অত্যাচারী দানব সরকারের হাত থেকে দেশকে মুক্ত করতে আমরা সংগ্রাম চালিয়ে যাবো। সরকার গণতান্ত্রিক আন্দোলনের পথ রুদ্ধ করে দিয়েছে। বাধ্য হয়েই আমরা হরতাল কর্মসূচি দিচ্ছি। গণতান্ত্রিক পদ্ধতিতে আমাদের আন্দোলন চালিয়ে যাবো। আগামীকাল নতুন কর্মসূচি ঘোষণা করা হবে। জয়নুল আবদিন ফারুকের ওপর পুলিশের হামলার ধিক্কার জানিয়ে মির্জা আলমগীর বলেন, একটি  গণতান্ত্রিক সরকার যেভাবে পাঁচবারের নির্বাচিত একজন এমপি ও বিরোধীদলীয় চিফ হুইপের ওপর হামলা চালিয়েছে তাতে দেশবাসী হতবাক। সরকারের আচরণ বেআইনি, অসাংবিধানিক ও অগণতান্ত্রিক। জয়নুল আবদিন ফারুকের অবস্থা আশঙ্কাজনক উল্লেখ করে তিনি বলেন, পুলিশের অবর্ণনীয় ও বর্বরোচিত হামলার পর ফারুক যখন মৃত্যুর সঙ্গে লড়ছে তখন তার বিরুদ্ধে মামলা দায়ের করে হাসপাতালে তাকে পুলিশ ঘিরে রেখেছে। অথচ এখন তার শারীরিক পরিস্থিতি এমন যে, তাকে যে কোন মুহূর্তে উন্নত চিকিৎসার জন্য বিদেশে নিতে হতে পারে। কারণ সর্বশেষ এমআরআই রিপোর্টে দেখা গেছে, তার হাঁটুর  একটি লিগামেন্ট ছিঁড়ে গেছে। একটি হাড়ও ভেঙে গেছে। বর্তমানে তাকে উচ্চমাত্রার পেইন কিলার দিয়ে ঘুম পাড়িয়ে রাখা হচ্ছে। হত্যার উদ্দেশ্যে ফারুকের ওপর হামলার ঘটনায় মামলা করতে গেলে শেরেবাংলা নগর থানায় মামলা না নেয়ার তীব্র প্রতিবাদ জানিয়ে মির্জা আলমগীর বলেন, অবিলম্বে পুলিশি হামলার ঘটনায় মামলা নিতে হবে। দোষীদের শাস্তি দিতে হবে। অন্যথায় এর দায়-দায়িত্ব সরকারকে নিতে হবে। জয়নুল আবদিন ফারুক সরকারের ব্যর্থতার বিরুদ্ধে উচ্চকণ্ঠ ছিলেন তাই সরকার বাছাইকৃত পুলিশ কর্মকর্তাদের দিয়ে তার ওপর হামলা চালিয়েছে। স্বরাষ্ট্রমন্ত্রীর উক্তিতে  প্রমাণ হয় সরকারই এ হামলার ঘটনা ঘটিয়েছে। ৫ বার নির্বাচিত একজন এমপি সম্পর্কে সরকারের মন্ত্রীদের হালকা কথাবার্তা রাজনৈতিক ও নৈতিক শিষ্টাচার বহির্ভূত। এ সময় সাংবাদিকদের জয়নুল আবদিন ফারুকের ওপর হামলার ঘটনায় একটি আনকাট ভিডিও ফুটেজ দেখানো হয়। সেই সঙ্গে একটি পত্রিকার নিউজ ক্যাপশন নিয়ে আপত্তি জানিয়ে পরবর্তীতে বিভ্রান্তিকর নিউজ না ছাপার অনুরোধও জানানো হয়। সেই সঙ্গে হামলার ঘটনায় তদন্ত কমিটি গঠনের জন্য স্পিকারকে ও নিন্দা জানানোয় মহাজোটের কয়েকজন সদস্যের প্রতি কৃতজ্ঞতা জানান। হরতালে সারাদেশের সার্বিক চিত্র তুলে ধরতে গিয়ে  সংবাদ সম্মেলনে মির্জা আলমগীর দাবি করেন, গতকাল বিকাল পর্যন্ত ৫৫০ নেতাকর্মীকে গ্রেপ্তার করা হয়েছে। এছাড়াও পুলিশ-রu200c্যাব ও সরকারদলীয় ক্যাডারদের হামলায় ৬৭৫ জন নেতাকর্মী আহত এবং প্রায় শতাধিক নেতাকর্মীকে ভ্রাম্যমাণ আদালত বিভিন্ন মেয়াদে একতরফা সাজা দিয়েছে বলেও দাবি করেন তিনি। উল্লেখ্য, তত্ত্বাবধায়ক সরকার পদ্ধতি বাতিলের প্রতিবাদে বিএনপি-জামায়াতসহ সমমনা দলগুলো বুধবার সকাল ৬টা থেকে শুক্রবার সকাল ৬টা পর্যন্ত লাগাতার ৪৮ ঘণ্টার হরতালের ডাক দেয়। সংবাদ সম্মেলনে দলের ভাইস চেয়ারম্যান আবদুল্লাহ আল নোমান, ঢাকার মেয়র সাদেক  হোসেন খোকা, যুগ্ম মহাসচিব আমানউল্লাহ আমান, ব্যারিস্টার মাহবুব উদ্দিন খোকন এমপি, রিজভী আহমেদ, অর্থ সম্পাদক আবদুস সালাম, বিএনপি জাতীয় লিগ্যাল এইড কমিটির সদস্য সচিব সানাউল্লাহ মিয়া, সহ-দপ্তর সম্পাদক আবদুল লতিফ জনি, কেন্দ্রীয় নেতা হাবিবুর রহমান হাবিব, মোস্তাফিজুর রহমান বাবুল, তকদির হোসেন জসিম ও বেলাল আহমেদ প্রমুখ উপস্থিত ছিলেন।